

ประกาศอธิบดีกรมสรรพากร

(ฉบับที่ 48)

เรื่อง กำหนดมาตรฐานเกี่ยวกับรูปแบบ วิธีการส่ง การเก็บรักษา เอกสารหลักฐานหรือหนังสือ และ  
ความมั่นคงปลอดภัยด้านสารสนเทศ สำหรับการดำเนินการที่เกี่ยวข้องกับกระบวนการทางอิเล็กทรอนิกส์

อาศัยอำนาจตามความในข้อ 6 (2) ข้อ 8 ข้อ 13 (3) ข้อ 15 และข้อ 18 แห่งกฎกระทรวง  
ฉบับที่ 384 (พ.ศ. 2565) ออกตามความในประมวลรัษฎากร ว่าด้วยการดำเนินการเกี่ยวกับเอกสารหลักฐานหรือหนังสือด้วยกระบวนการทางอิเล็กทรอนิกส์ อธิบดีกรมสรรพากรจึงกำหนดมาตรฐานเกี่ยวกับรูปแบบ วิธีการส่ง การเก็บรักษา เอกสารหลักฐานหรือหนังสือ และความมั่นคงปลอดภัยด้านสารสนเทศ สำหรับการดำเนินการที่เกี่ยวข้องกับกระบวนการทางอิเล็กทรอนิกส์ ดังต่อไปนี้

ข้อ 1 ผู้เสียภาษีอากรหรือบุคคลใดที่ประสงค์จะยื่นคำขออนุญาตเชื่อมต่อระบบอิเล็กทรอนิกส์ของตนกับระบบอิเล็กทรอนิกส์ของกรมสรรพากร เพื่อยื่นหรือส่งเอกสารหลักฐานหรือหนังสือ   
ต้องเป็นผู้ได้รับอนุญาตให้ใช้บริการภาษีผ่านระบบอิเล็กทรอนิกส์ของกรมสรรพากร และต้องมีระบบความมั่นคงปลอดภัยด้านสารสนเทศตามที่ประกาศบนเว็บไซต์ของกรมสรรพากร

ข้อ 2 ผู้เสียภาษีอากรหรือบุคคลใดที่ประสงค์จะจัดทำเอกสารหลักฐานหรือหนังสือ  
เพื่อยื่นหรือส่งให้แก่กรมสรรพากรโดยวิธีการทางอิเล็กทรอนิกส์อื่นนอกจากการดำเนินการ  
ผ่านระบบอิเล็กทรอนิกส์ของกรมสรรพากร ต้องจัดทำข้อความขึ้นเป็นข้อมูลอิเล็กทรอนิกส์ที่ต้องสามารถเข้าถึงและนำกลับมาใช้ได้โดยความหมายไม่เปลี่ยนแปลง ทั้งนี้ ตามรูปแบบ ขนาด ประเภท และรายการข้อมูลที่ประกาศไว้บนเว็บไซต์ของกรมสรรพากร

กรณีการจัดทำใบกำกับภาษี หรือใบรับ ที่ผู้ประกอบการจดทะเบียน หรือผู้มีหน้าที่ออกใบรับ มีหน้าที่ต้องดำเนินการตามประมวลรัษฎากร อาจกระทำได้โดยวิธีการทางอิเล็กทรอนิกส์ ทั้งนี้ ตามรูปแบบ ขนาด ประเภท และรายการข้อมูลที่ประกาศไว้บนเว็บไซต์ของกรมสรรพากร

กรณีตัวแทนหรือผู้ให้บริการจัดทำเอกสารหลักฐานหรือหนังสือหรือนำส่งข้อมูลอิเล็กทรอนิกส์เป็นผู้กระทำการแทน ให้นำความในวรรคหนึ่งหรือวรรคสองมาใช้บังคับแล้วแต่กรณี และต้องทำให้สามารถระบุได้ว่าเอกสารหลักฐานหรือหนังสือนั้นเป็นของผู้เสียภาษีอากรหรือบุคคลใด

ข้อ 3 ผู้ประกอบการจดทะเบียนหรือผู้มีหน้าที่ออกใบรับ มีหน้าที่ส่งใบกำกับภาษีหรือใบรับที่จัดทำโดยวิธีการทางอิเล็กทรอนิกส์ให้แก่ผู้ซื้อสินค้าหรือผู้รับบริการ โดยวิธีการทางอิเล็กทรอนิกส์ที่ใช้ในการส่งข้อมูลให้เป็นไปตามกฎหมายว่าด้วยธุรกรรมทางอิเล็กทรอนิกส์

/ ให้...

ให้ผู้ประกอบการจดทะเบียนหรือผู้มีหน้าที่ออกใบรับ แจ้งข้อมูลใบกำกับภาษีหรือใบรับตามวรรคหนึ่ง ผ่านระบบอิเล็กทรอนิกส์ของกรมสรรพากร และในขณะที่แจ้งข้อมูลให้แก่กรมสรรพากร ใบรับรองอิเล็กทรอนิกส์ที่ใช้ในการลงลายมือชื่ออิเล็กทรอนิกส์ต้องยังไม่หมดอายุ

ข้อ 4 ให้ผู้ประกอบการจดทะเบียน ผู้มีหน้าที่ออกใบรับ หรือตัวแทนตามมาตรา ๘๖/๒ แห่งประมวลรัษฎากร ที่ได้จัดทำใบกำกับภาษีหรือใบรับโดยวิธีการทางอิเล็กทรอนิกส์ หรือผู้ซื้อสินค้าหรือผู้รับบริการที่ได้รับใบกำกับภาษีหรือใบรับอิเล็กทรอนิกส์ที่ได้จัดทำขึ้นโดยวิธีการทางอิเล็กทรอนิกส์  
มีหน้าที่เก็บรักษาใบกำกับภาษีหรือใบรับนั้น ตามหลักเกณฑ์ ดังนี้

(1) ใช้วิธีการที่เชื่อถือได้ในการรักษาความถูกต้องของข้อความตั้งแต่การสร้างข้อความเสร็จสมบูรณ์และสามารถแสดงข้อความนั้นในภายหลังได้

(2) เก็บรักษาข้อมูลใบกำกับภาษีหรือใบรับ โดยสามารถเข้าถึงและนำกลับมาใช้ได้โดยความหมายไม่เปลี่ยนแปลง

(3) เก็บรักษาข้อมูลใบกำกับภาษีหรือใบรับให้อยู่ในรูปแบบที่เป็นอยู่ในขณะที่ได้สร้าง ส่ง หรือได้รับข้อมูลใบกำกับภาษีหรือใบรับนั้น หรืออยู่ในรูปแบบที่สามารถแสดงข้อความที่สร้าง ส่ง หรือได้รับให้ปรากฏอย่างถูกต้องได้ และ

(4) เก็บรักษาข้อความส่วนที่ระบุถึงแหล่งกำเนิด ต้นทาง และปลายทางของใบกำกับภาษีหรือใบรับ ตลอดจนวันและเวลาที่ส่งหรือได้รับข้อความดังกล่าว ถ้ามี

ข้อ 5 ประกาศนี้ให้ใช้บังคับตั้งแต่วันที่ 19 สิงหาคม พ.ศ. 2565 เป็นต้นไป

ประกาศ ณ วันที่  6 มกราคม พ.ศ. 2566

ลวรณ แสงสนิท

(นายลวรณ แสงสนิท)

อธิบดีกรมสรรพากร